બીજી બાજુ રશિયાએ પણ મમરો મૂક્યો છે કે પોતાના કહેવાથી કિમ જોંગ-ઉને અણુ કાર્યક્રમ અટકાવ્યો છે. રશિયાની સરહદ ઉત્તર કોરિયા સાથે મળે છે એટલે અમેરિકા કરતાં રશિયાને આ મામલામાં વધુ રસ હોય. વધુ એકવાર રશિયાના પ્રમુખ બન્યા પછી વ્લાદિમીર પુતિન શક્તિશાળી બન્યા છે અને આંતરરાષ્ટ્રીય ધોરણે વધુ સક્રીય ભૂમિકા ભજવવા તૈયાર છે. રશિયા ઉત્તર કોરિયાને ચીનની જેમ મદદ કરી શકે છે, પણ આવી બાબતોમાં ખેલ શાણપણનો હોય છે. પુતિને એવું સમજાવ્યું હોવું જોઈએ કે હવે વધુ પરીક્ષણો કરવાનો અર્થ નથી. અણુ ક્ષમતા હાંસલ થઈ ગઈ છે તે જ અગત્યનું છે. નાહકના સત્તાવાર પ્રતિબંધોનો સામનો કરવાનો અર્થ નથી. ભારતે પણ વાજપેયી સરકાર વખતે વધુ એક વાર અણુવિસ્ફોટ કરીને પછી સ્વંય પરીક્ષણો અટકાવ્યા હતા. તેના કારણે થોડો સમયની વિશ્વની મહાસત્તાઓની નારાજી પછી અણુ ઉર્જા માટે કરારો કરી શકાયા છે.